Source: http://www.epi.sk/priklad-z-praxe/podiel-spolocnika-na-likvidacnom-zostatku-obchodnej-spolocnosti.htm
Timestamp: 2018-03-18 17:16:33+00:00
Document Index: 14812192

Matched Legal Cases: ['§ 153', '§ 10', '§ 3', '§ 5', '§ 3', '§ 52', 'súd ', '§ 68', '§ 43', '§ 25', '§ 10', '§ 3']

Pri zrušení spoločnosti s likvidáciou má podľa § 153 ods. 1 Obchodného zákonníka každý spoločník nárok na podiel na likvidačnom zostatku. Likvidačný zostatok je zostatková hodnota majetku likvidovanej spoločnosti. Podiel spoločníka na likvidačnom zostatku sa určuje pomerom vkladu, ktorý spoločník splatil, ku splateným vkladom všetkých spoločníkov, ak spoločenská zmluva neurčuje niečo iné.
Podľa § 10b ods. 1 písm. e) zákona č. 580/2004 Z. z. o zdravotnom poistení s účinnosťou od 2. 1. 2016 zárobkovou činnosťou je činnosť vyplývajúca z právneho vzťahu, ktorý zakladá podiel na zisku, vyrovnací podiel a podiel na výsledku podnikania, ktoré nie sú predmetom dane z príjmov podľa § 3 ods. 2 zákona o dani z príjmov, okrem podielu na zisku akciovej spoločnosti alebo obdobnej obchodnej spoločnosti so sídlom v zahraničí, ktorej akcie sú prijaté na obchodovanie na regulovanom trhu alebo na obdobnom zahraničnom regulovanom trhu a okrem podielu na likvidačnom zostatku obchodnej spoločnosti alebo družstva a podielu na zisku, ktorý je oslobodený od dane z príjmov podľa § 5 ods. 7 zákona o dani z príjmov. Z uvedeného vyplýva, že podiel spoločníka na likvidačnom zostatku nie je zárobkovou činnosťou a poistné na zdravotné poistenie sa neplatí.
Od 1. 1. 2017 je podľa § 3 ods. 1 písm. e) a § 52zi ods. 5 písm. c) zákona č. 595/2003 Z. z. o dani z príjmov predmetom dane aj podiel na likvidačnom zostatku obchodnej spoločnosti alebo družstva, a to v prípade, ak spoločnosť vstúpila do likvidácie najskôr 1. 1. 2017 alebo súd rozhodol o zrušení spoločnosti podľa § 68 ods. 6 a 7 Obchodného zákonníka najskôr 1. 1. 2017. Základom pre daň vyberanú zrážkou podľa § 43 ods. 5 písm. d) zákona o dani z príjmov je podiel na likvidačnom zostatku znížený o hodnotu splateného vkladu zistenú podľa § 25a písm. c) až f) zákona o dani z príjmov. Z podielu na likvidačnom zostatku obchodnej spoločnosti alebo družstva sa poistné na zdravotné poistenie neplatí.
§ 10b ods. 1 písm. e) zákona č. 580/2004 Z. z.
§ 3 ods. 1 písm. e) zákona č. 595/2003 Z. z.
Likvidácia obchodnej spoločnosti – účtovné a daňové aspekty v roku 2014
2. Podiel na likvidačnom zostatku
Dividendy za roky 2017 a nasledujúce vyplácané fyzickým osobám
Podiel na výnose a podiel na likvidačnom zostatku pozemkového spoločenstva
Zdravotné poistenie z likvidačného zostatku
Likvidačný zostatok s. r. o. z pohľadu účtovníctva
Podiel na zisku a pôžičky spoločníka
Prevod obchodného podielu – daň z príjmu a poistenie
Daňové a odvodové povinnosti z príjmu z predaja obchodného podielu